DA

KOMMISSIONEN FOR DE EUROPÆISKE FÆLLESSKABER

Bruxelles, den 8.11.2007

KOM(2007) 694 endelig

MEDDELELSE FRA KOMMISSIONEN TIL EUROPA-PARLAMENTET, RÅDET, DET EUROPÆISKE ØKONOMISKE OG SOCIALE UDVALG OG REGIONSUDVALGET

Det europæiske i2010-initiativ vedrørende e-integration





"Vær med i informationssamfundet"







[SEK(2007) 1469]

[SEK(2007) 1470]

1.Resumé

I mange EU-borgeres liv indtager informations— og kommunikationsteknologier (ikt) nu en nøgleposition. Bedre jobmuligheder, oplysninger og sociale relationer går hånd i hånd med aktiv brug af ikt. Ikt medfører store fremskridt inden for sociale ydelser, sundhedssektoren og skolevæsenet; de bidrager i stort omfang til produktivitetsvækst og giver mange muligheder i erhvervslivet.

E-integration henviser til indsatsen for at inddrage alle i informationssamfundet, dvs. at skabe et informationssamfund for alle. Målet er at gøre enhver, der ønsker det, i stand til at deltage fuldt ud i informationssamfundet, uanset ugunstige personlige eller sociale forhold. E-integration er en forudsætning for social retfærdighed, idet den sikrer ligheden i vidensamfundet. Den er også nødvendig af økonomiske hensyn, så informationssamfundets potentiale for produktivitetsvækst fuldt ud kan omsættes, og for at omkostningerne i forbindelse med social og økonomisk udelukkelse kan nedbringes. Endelig byder et informationssamfund, hvor alle deltager, på gode forretningsmuligheder for ikt-sektoren.

E-integration er nøglen til at nå målene for økonomisk og social fremgang, der er omhandlet i i2010-initiativet til fremme af beskæftigelse og vækst i informationssamfundet, og dermed også Lissabon-dagordenens mål. Hvis bredbåndskløften og tilgængelighedskløften indsnævres eller niveauet for ikt-færdigheder højnes, er resultatet nye arbejdspladser og tjenesteydelser. Foreløbige skøn over de økonomiske fordele ved e-integration i EU ligger på 35-85 mia. EUR over fem år. Vigtigheden af e-integration blev fremhævet i i2010-initiativet, og medlemsstaterne, Europa-Kommissionen, erhvervslivet og ngo'er, som repræsenterer brugerne, har iværksat en række aktioner, som skal fremme e-integration. Riga-erklæringen, som blev vedtaget på ministerkonferencen om e-integration i juni 2006, var en milepæl i denne forbindelse, idet den fastsatte konkrete mål for internetbrug og tilgængelighed, ikt-færdigheder og ikt-adgang frem til 2010.

Til trods for disse gode initiativer sker der dog stadig ikke de store fremskridt, og de fleste af Riga-målene kan måske ikke nås. Indsatsen er stadig opsplittet, og samordningen mangelfuld.

Når man ser på, hvor vigtig ikt er, må denne manglende adgang til og anvendelse af ikt siges at være en tiltagende form for social og økonomisk udelukkelse. Vedvarende digitale kløfter har en indflydelse på samhørighed og velfærd.

Der må derfor gøres meget mere for at gennemføre e-integration og for at nå Riga-målene. Der er god grund til at vedtage EU-foranstaltninger, som sikrer lige rettigheder i informationssamfundet, sammenhængen i det indre marked og samordnede foranstaltninger til fordel for e-integration.

Først bør e-integration gøres mere synlig, og engagementet på det politiske plan og hos interesseparterne bør øges. Derefter må der skabes de rette betingelser (tilgængelig teknologi til en rimelig pris og ikt-færdigheder), som støttes med lovgivning, hvor det er nødvendigt. Derudover skal interesseparternes indsats for at udvikle effektive og bredtfavnende ikt-baserede tjenester fokuseres på konkrete prioriteter med større indbyrdes sammenhæng.

Denne meddelelse indeholder derfor et forslag til et europæisk initiativ vedrørende e-integration, som omfatter:

A) en e-integrationskampagne med titlen "e-integration – vær med!", som har til formål at informere og samordne indsatsen i 2008, og som afsluttes med en ministerkonference for at påvise konkrete fremskridt og styrke engagementet, og

B) en strategisk ramme for foranstaltninger, der skal gennemføre Riga-erklæringen ved at:

1. Tilvejebringe de rette betingelser for, at alle kan deltage i informationssamfundet ved at overvinde bredbåndskløften og tilgængelighedskløften og forbedre ikt-færdighederne.

2. Fremskynde integrationen af befolkningsgrupper, som er i fare for at blive udelukket af informationssamfundet, og forbedre livskvaliteten.